Activiștii pentru drepturile animalelor de la PETA au perturbat vineri prezentarea de modă a Victoriei Beckham la Săptămâna Modei de la Paris, relatează Reuters.
Activiștii au intrat pe podium în timp ce modelele defilau pe el, afișând pancarte pe care scria "Trăiască pielea vegană" și purtând tricouri cu mesajul "Întoarceți spatele pieilor de animale" și "Animalele nu sunt țesături", înainte de a fi evacuați de angajații de la securitate.
În timp ce Victoria Beckham saluta publicul la finalul spectacolului, un alt activist a reușit să se strecoare pe podium purtând aceeași pancartă.
Beckham, care mergea în cârje din cauza unei accidentări la sala de sport, a prezentat o colecție de rochii transparente și paltoane pentru toamnă/iarnă.
Spectacolul a avut loc la hotelul Salomon de Rothschild din secolul al XIX-lea, în apropiere de Champs Elysees.
David Beckham și copiii lor, Cruz, Brooklyn și Harper, au fost în primul rând.
Săptămâna Modei de la Paris se desfășoară până pe 5 martie, cu mărci consacrate precum Chanel, Dior, Hermes și Louis Vuitton.